KLASA: M-219/23

URBROJ: 711-02-01/06-2024-02

Zagreb, 31. siječnja 2024.

 **MARIN VALKOVIĆ**

 Član uprave Trgovačkog društva BAŠKA d.o.o. za

 komunalne djelatnosti

 **Predmet: mišljenje na zahtjev obveznika Marina Valkovića,**

 - daje se

Povjerenstvo za odlučivanje o sukobu interesa (dalje: Povjerenstvo) dana 14. prosinca 2023. godine pod brojem 711-U-8568-M-219/23-01-28 zaprimilo je zahtjev za davanjem mišljenja koji je podnio obveznik Marin Valković, član Uprave Trgovačkog društva trgovačkog društva BAŠKA d.o.o. za komunalne djelatnosti.

U podnesenom zahtjevu obveznik navodi da je član Uprave komunalnog društva TD BAŠKA d.o.o. te da je prije imenovanja sudjelovao u radu Općinskog izbornog povjerenstva Općine Vrbnik kao predsjednik Općinskog izbornog povjerenstva te stoga postavlja upit je li navedeno sudjelovanje u radu izbornog povjerenstva za koje se prima naknada prema Odluci Vlade Republike Hrvatske, ukoliko za navedeno bude ponovno imenovan, u sukobu interesa sa njegovom trenutnom funkcijom.

Povjerenstvo je, nastavno na zaprimljeno mišljenje, zatražilo podnositelja da se dodatno očituje za koje izbore bi bio imenovan u Općinsko izborno povjerenstvo Općine Vrbink, tko ga u isto imenuje, radi li se o stalnom ili proširenom sastavu povjerenstva te obnaša li dužnost člana uprave trgovačkog društva BAŠKA d.o.o. profesionalno ili volonterski.

Obveznik je odgovorio na traženje Povjerenstva navodeći da je, s obzirom da je po struci magistar prava, od strane Županijskog izbornog povjerenstva bio imenovan kao član stalnog sastava Općinskog izbornog povjerenstva Općine Vrbnik i to kako slijedi:

- od 2013.-2018. godine potpredsjednik Općinskog izbornog povjerenstva Općine Vrbnik na svim održanim parlamentarnim, europarlamentarnim, predsjedničkim i lokalnim izborima te referendumu o pristupanju Republike Hrvatske u Europsku uniju

- od 2019.-2022. godine predsjednik Općinskog izbornog povjerenstva Općine Vrbnik na svim održanim parlamentarnim, europarlamentarnim, predsjedničkim i lokalnim izborima te izborima za nacionalne manjine.

Nadalje, naveo je da se u 2024. godini održavaju izbori za Europski parlament, izbori za Sabor te predsjednički izbori i da postoji vrlo visoka vjerojatnost da će i na istima biti imenovan od strane Županijskog izbornog povjerenstva.

Također, naveo je da je funkcija člana izbornog povjerenstva briga o zakonitoj pripremi i provedbi samih izbora, a funkcija člana uprave komunalnog društva je vođenje poslovanja društva i zastupanje samog društva.

Zaključno je naveo da nije član niti jedne političke stranke, već da je samo član Uprave komunalnog društva koje svoju poslovnu djelatnost obavlja pretežno na području Općine Baška te da uzimajući u obzir njegovo pravno obrazovanje, ali i situacije za koje je predviđena primjena samog Zakona o sprječavanju sukoba interesa, smatra da u navedenoj situaciji ne postoji sukob interesa. U odnosu na upit Povjerenstva obnaša li dužnost člana uprave trgovačkog društva BAŠKA d.o.o. profesionalno ili volonterski, naveo je da istu dužnost obnaša profesionalno.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ 143/21-u daljnjem tekstu: ZSSI) na 37. sjednici održanoj 19. siječnja 2024. godine, obvezniku daje mišljenje, kako slijedi.

Člankom 58. stavkom 1. Zakona o izborima zastupnika u Hrvatski Sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 66/15., 104/15. i 98/19.) propisano je da izborno povjerenstvo izborne jedinice ima stalni i prošireni sastav. Stavkom 2. istog članka propisano je da stalni sastav izbornog povjerenstva izborne jedinice čine predsjednik i dva člana te njihovi zamjenici, dok je stavkom 3. propisano da predsjednika, članove, zamjenika predsjednika i zamjenike članova stalnog sastava izbornog povjerenstva izborne jedinice imenuje Državno izborno povjerenstvo iz reda sudaca i istaknutih pravnika.

Člankom 34. stavkom 1. Zakona o izboru članova u Europski parlament iz Republike Hrvatske („Narodne novine“, broj 92/10., 23/13. i 143/13.) propisano je da općinska i gradska izborna povjerenstva imenuje Županijsko izborno povjerenstvo.

Stavkom 2. istog članka propisano je da općinsko i gradsko izborno povjerenstvo čine predsjednik i dva člana, od kojih svaki ima zamjenika, dok je stavkom 3. navedenog članka propisano da predsjednika općinskog i gradskog izbornog povjerenstva i njegova zamjenika, Županijsko izborno povjerenstvo imenuje iz redova magistara prava koji ne smiju biti članovi niti jedne političke stranke.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavak 2. i 3. navedenog članka.

Povjerenstvo ističe da je iz samog zahtjeva za mišljenjem vidljivo da je obveznik do sada bio ili predsjednik ili potpredsjednik općinskog izbornog povjerenstva te da je na tu funkciju imenovan kao nestranačka osoba i diplomirani pravnik. Nadalje, naprijed citiranim odredbama posebnih zakona, propisano je da članovi stalnog sastava izbornog povjerenstva mogu biti samo osobe koje imaju adekvatnu struku, točnije koji su diplomirani pravnici, a kako bi se osigurala zakonita provedba izbora. Dakle, Povjerenstvo smatra da se u konkretnom slučaju radi o obavljanju stručnih poslova čija je svrha zakonita provedba izbornog procesa, a što prema citiranim odredbama mogu obavljati samo osobe koje imaju pravnu struku i koje nisu članovi niti jedne političke stranke. Nadalje, radi se o poslovima koji su po svojoj prirodi povremenog karaktera, s obzirom da se izbori provode periodično odnosno nakon proteka određenog (mandatnog) vremenskog razdoblja.

Slijedom svega navedenog, obveznik Marin Valković može istodobno uz obnašanje dužnosti člana Uprave trgovačkog društva sudjelovati u radu Općinskog izbornog povjerenstva Općine Vrbnik te za to primati i naknadu, ali je navedenu naknadu dužan sukladno članku 11. ZSSI-a, prijaviti u svojoj imovinskoj kartici.

Stoga je Povjerenstvo dalo mišljenje kako je naprijed navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Marin Valković, elektroničkom dostavom
2. Objava na internetskoj stranici Povjerenstva
3. Pismohrana